PATVIRTINTA

 Molėtų rajono savivaldybės tarybos

2023 m. gegužės d. sprendimu Nr. B1-

**MOLĖTŲ RAJONO SAVIVALDYBĖS ANTIKORUPCIJOS KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Šie nuostatai reglamentuoja Molėtų rajono savivaldybės (toliau – Savivaldybė) antikorupcijos komisijos (toliau - Komisija) veiklos pricipus, tikslus, uždavinius, įgaliojimus bei Komisijos teises ir pareigas. Komisijos nuostatai parengti vadovaujantis Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu ir kitais teisės aktais. Komisijos nuostatuose vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme ir kituose teisės aktuose.
2. Pagrindinis Komisijos tikslas – sudaryti palankias sąlygas įgyvendinti Savivaldybės korupcijos prevencijos politiką. Šio tikslo Komisija siekia atsižvelgdama į Savivaldybės reguliavimo sričiai priskirtą korupcijos situaciją bei lygį, išskirdama prioritetines jos prevencijos ir kontrolės kryptis bei nuosekliai įgyvendindama priemones, didinančias korupcijos prevencijos veiksmingumą.
3. Pagrindiniai Komisijos veikimo principai: teisėtumas, nešališkumas, skaidrumas, viešumas, atskaitomybė.
4. Komisijos veiklos nuostatus, jos sudėtį tvirtina ir keičia Savivaldybės taryba. Komisijos sudarymo tvarka nustatyta Savivaldybės tarybos veiklos reglamente (toliau - reglamentas).
5. Komisija sudaroma vadovaujantis Lietuvos Respublikos vietos savivaldos įstatymu tarybos įgaliojimų laikui.
6. Komisijos sekretoriaus pareigas atlieka Savivaldybės mero paskirtas valstybės tarnautojas. Komisijos sekretorius neturi Komisijos nario teisių.
7. Komisijos posėdyje nedalyvaujant Komisijos pirmininkui, Komisijos pirmininką pavaduoja Komisijos pirmininko pavaduotojas, Komisijos narių siūlymu iš Komisijos narių – Savivaldybės tarybos narių daugumos – paskirtas Savivaldybės tarybos.
8. Komisija savo veikloje vadovaujasi Lietuvos Respublikos Konstitucija, Korupcijos prevencijos įstatymu, Vietos savivaldos įstatymu, Savivaldybės tarybos veiklos reglamentu, kitais teisės aktais ir šiais nuostatais.

**II SKYRIUS**

**KOMISIJOS UŽDAVINIAI**

1. Pagrindiniai Komisijos uždaviniai:
	1. inicijuoti, rengti bei analizuoti Savivaldybėje įgyvendinamas korupcijos prevencijos priemones;
	2. aktyviai dalyvauti formuojant ir vykdant Savivaldybės antikorupcinę politiką;
	3. kontroliuoti kovos su korupcija programos įgyvendinimą, teikti siūlymus jos tobulinimui;
	4. padėti atskleisti galimai korupcinio pobūdžio veikas, teikti siūlymus korupcijos

pasireiškimo tikimybės mažinimui;

* 1. užtikrinti pranešėjui konfidencialumą ir saugumą, kad išvengti galimo persekiojimo dėl galimai buvusių ar esamų korupcinio pobūdžio veikų.

**III SKYRIUS**

**KOMISIJOS FUNKCIJOS**

1. Komisijos funkcijos (įgaliojimai):
	1. reglamento nustatyta tvarka Savivaldybės tarybos ar Savivaldybės mero iniciatyva dalyvauja atliekant Savivaldybės institucijų teisės aktų projektų antikorupcinį vertinimą;
	2. dalyvauja rengiant Savivaldybės korupcijos prevencijos veiksmų planą ir teikia išvadas Savivaldybės merui ir Savivaldybės tarybai dėl šio veiksmų plano ir jo įgyvendinimo;
	3. nagrinėja Savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo;
	4. informuoja visuomenę apie savo veiklą, vykdomas korupcijos prevencijos priemones Savivaldybėje, taip pat apie kovos su korupcija rezultatus;
	5. korupcijos prevencijos tikslais analizuoja Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoja Savivaldybės merą, Savivaldybės tarybą, kompetentingas institucijas ar įstaigas. Komisijos pirmininkas ir nariai turi teisę susipažinti su visa analizuojamų viešųjų pirkimų informacija;
	6. atlieka kitas kituose teisės aktuose nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

**IV SKYRIUS**

**KOMISIJOS TEISĖS**

1. Komisija turi teisę:
	1. gauti jos veiklai reikalingą informaciją iš Savivaldybės administracijos bei Savivaldybės įstaigų, įmonių, susipažinti su informacijos patikrinimui ar pavedimo įvykdymui reikalingais dokumentais, gauti dokumentų kopijas;
	2. kviesti į Komisijos posėdžius Savivaldybės tarybos narius, Savivaldybės administracijos vadovus, valstybės tarnautojus ir darbuotojus, Savivaldybės įmonių ir įstaigų vadovus bei darbuotojus ar kitus asmenis, galinčius suteikti nagrinėjamo klausimo tyrimui ar pavedimui įvykdyti reikalingos informacijos;
	3. siūlyti Savivaldybės merui ar Savivaldybės administracijos direktoriui sudaryti darbo grupes atlikti tyrimui arba patikrinimui Komisijos pateiktiems klausimams išnagrinėti;
	4. kreiptis tarnybinės pagalbos į specialistus ir gauti specialistų išvadas;
	5. priimti sprendimą dėl informacijos, apie Komisijos priimtus sprendimus, pateikimo visuomenės informavimo priemonėms;
	6. svarstyti ir teikti pasiūlymus Savivaldybės tarybai ir Savivaldybės administracijos direktoriui dėl korupcijos prevencijos prioritetų.

**V SKYRIUS**

**KOMISIJOS PAREIGOS**

1. Komisija privalo:
	1. nešališkai išnagrinėti gautą informaciją ar pavedimą;
	2. sistemingai teikti informaciją apie kovos su korupcija eigą, fiksuoti pokyčius, kelti problemas ir teikti ataskaitas Savivaldybės tarybai;
	3. informacijos nagrinėjimo metu nustačius nusikalstamos veikos požymius, nedelsiant inicijuoti turimos medžiagos perdavimą teisėsaugos institucijoms.

 **VI SKYRIUS**

**KOMISIJOS DARBO ORGANIZAVIMAS**

1. Komisijos nariai vadovaujasi įstatymų viršenybės, politinio neutralumo, skaidrumo, atsakomybės už priimtus sprendimus bei etikos (pagarbos žmogui ir valstybei, teisingumo, nesavanaudiškumo, padorumo, nešališkumo, atsakomybės) principais.
2. Komisijos sprendimai neskelbiami viešai, jeigu tai gali pažeisti asmens teises, pakenkti tyrimui arba turima informacija yra susijusi su valstybės, tarnybos, komercine ar kita įstatymu saugoma paslaptimi.
3. Komisijos posėdis gali vykti nuotoliniu būdu ar mišriuoju būdu. Sprendimą organizuoti posėdį nuotoliniu būdu arba mišriuoju būdu priima Komisijos pirmininkas savo iniciatyva arba gavęs Komisijos nario prašymą dalyvauti posėdyje nuotoliniu būdu. Apie priimtą sprendimą Komisijos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Komisijos nariams ir kitiems posėdžio dalyviams. Mišriuoju būdu organizuojamame posėdyje kiti Komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į Komisijos posėdžių salę. Komisijos posėdžiai nuotoliniu būdu arba mišriuoju būdu vykti negali, jeigu tam raštu prieštarauja daugiau kaip pusė visų Komisijos narių, išskyrus:
	1. kai dėl nepaprastosios padėties, ekstremaliosios situacijos ar karantino Komisijos posėdžiai negali vykti Komisijos nariams posėdyje dalyvaujant fiziškai;
	2. artimiausią numatytą nuotoliniu būdu arba mišriuoju būdu vyksiantį Komisijos posėdį.
4. Nuotoliniu būdu arba mišriuoju būdu vyksiančio Komisijos posėdžio klausimai rengiami ir posėdis vyksta laikantis visų šiame straipsnyje nustatytų reikalavimų ir užtikrinant šiame įstatyme nustatytas Komisijos nario teises. Nuotoliniu būdu arba mišriuoju būdu priimant Komisijos sprendimus, turi būti užtikrinamas Komisijos nario tapatybės ir jo balsavimo rezultatų nustatymas.
5. Komisijos darbo organizavimas, atsakomybė reglamentuojama Lietuvos Respublikos vietos savivaldos įstatymu, šiais nuostatais. Komisijos darbą organizuoja, jam vadovauja ir posėdžiams pirmininkauja Komisijos pirmininkas, o jo nesant Komisijos pirmininko pavaduotojas.
6. Komisijos pirmininkas:
	1. posėdžio darbotvarkę skelbia posėdžio pradžioje;
	2. organizuoja Komisijos posėdžius ir jiems vadovauja;
	3. paveda Komisijos nariams išnagrinėti skunde, pareiškime ar pavedime nurodytas aplinkybes bei tvirtina nagrinėjimo išvadą;
	4. turi teisę gauti Komisijos įgaliojimams vykdyti reikalingą informaciją iš valstybės ar Savivaldybės institucijų, įstaigų ir valstybės ar savivaldybės valdomų įmonių;
	5. atstovauja Komisijai.
7. Komisijos posėdis laikomas teisėtu, kai jame dalyvauja daugiau kaip pusė visų Komisijos narių.
8. Komisijos posėdžiai yra vieši. Komisijos sprendimu gali būti rengiami ir uždari posėdžiai, kuriuose gali dalyvauti tik Komisijos pakviesti asmenys.
9. Komisijos sprendimai priimami Komisijos posėdyje atviru balsavimu, paprasta posėdyje dalyvaujančių Komisijos narių balsų dauguma. Komisijos posėdžiai protokoluojami. Jei balsai pasiskirsto po lygiai, sprendimą lemia Komisijos pirmininko balsas, o jam nedalyvaujant – Komisijos pirmininko pavaduotojo balsas. Komisijos sprendimai įforminami Komisijos posėdžio protokolu.
10. Komisijos narys, nesutinkantis su daugumos sprendimu, turi teisę raštu pareikšti atskirąją nuomonę, kuri yra pridedama prie kitų svarstyto klausimo dokumentų ir apie ją įrašoma posėdžio protokole. Komisijos posėdžio protokolas surašomas ir pasirašomas ne vėliau kaip per 5 darbo dienas po posėdžio. Posėdžio protokolą pasirašo Komisijos pirmininkas, jo nesant – Komisijos pirmininko pavaduotojas. Komisijos protokolus ir su jais susijusią medžiagą saugo Komisijos sekretorius.
11. Komisija gali priimti šiuos sprendimus:
	1. turimą medžiagą perduoti tirti teisėsaugos institucijoms;
	2. siūlyti Savivaldybės administracijos direktoriui atlikti tarnybinį patikrinimą dėl Savivaldybės administracijos valstybės tarnautojų ir darbuotojų, Savivaldybės merui – dėl Savivaldybės įstaigų, įmonių vadovų, tarnybinių pareigų atlikimo (neatlikimo);
	3. siūlyti skirti tarnybines nuobaudas netinkamai savo pareigas einantiems Savivaldybės administracijos valstybės tarnautojams, Savivaldybės įstaigų, įmonių vadovams;
	4. atkreipti Savivaldybės administracijos, Savivaldybės įstaigų, įmonių vadovų dėmesį į įstatymų nesilaikymą, tarnybinės etikos bei kitus pažeidimus ir reikalauti juos pašalinti;
	5. atsisakyti nagrinėti skundą arba nutraukti jo nagrinėjimą.
12. Komisijos sprendimus gavusios Savivaldybės administracija, Savivaldybės įstaigos, įmonės privalo juos apsvarstyti ir apie svarstymo rezultatus raštu informuoti Komisiją ne vėliau kaip per vieną mėnesį, jeigu Komisijos sprendime nenustatytas kitas terminas.
13. Komisijos pirmininkas Savivaldybės tarybai pateikia Komisijos veiklos ir korupcijos prevencijos programos įgyvendinimo ataskaitą kartą per metus - iki balandžio 1 dienos.
14. Informaciją apie Komisijos sprendimus žiniasklaidai teikia Komisijos pirmininkas, jo nesant – Komisijos pirmininko pavaduotojas.
15. Už darbą Komisijoje jos nariams apmokama Lietuvos Respublikos vietos savivaldos įstatymo ir reglamento nustatyta tvarka.

**VII SKYRIUS**

**ATSAKOMYBĖ**

1. Už Komisijos priimtų sprendimų objektyvumą ir teisėtumą, konfidencialios informacijos paskleidimą Komisijos pirmininkas ir Komisijos nariai atsako Lietuvos Respublikos įstatymų nustatyta tvarka.
2. Komisijos veiklos kontrolę vykdo Savivaldybės taryba.
3. Komisijos nariai pažeidę šiuos nuostatus atsako teisės aktų nustatyta tvarka.
4. Komisijos finansinį, ūkinį ir materialinį aptarnavimą atlieka Savivaldybės administracija.
5. Komisijos nuostatai keičiami ir papildomi Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_